Во прилог е коментар на предлог Законот за енергетика. Ве молам да го земете во предвид.

1. **Член 3 – Дефиниции**,

**Точка 30**, Енергетски производ на пазарот на големо;

Покрај електрична енергија и природен гас потребно е да се додаде и топлинска енергија.

**Точка 71**, Систем за пренос на гас;

Бидејќи систем за дистрибуција на гас е со максимален работен притисок до 16 бари, предлагаме во описот на системот за пренос на гас да се додаде дека работниот притисок на системот за пренос на гас е над 16 бари.

1. **Член 5 – Јавна услуга,**

**Став (2)** Целта на јавната услуга е да се обезбеди,

**Точка 2**: редовност, квалитет и цена на снабдувањето,

Терминот „цена“ треба да се избрише. Цената на услугата се формира пазарно, односно на слободен пазар, оттука цената на производот не може и не смее да биде критериум за наметнување на обврска за јавна услуга на друштво кое врши енергетска дејност.

**Став (5)** На вршителот на енергетска дејност на кој со одлуката од став (1) на овој член, му е наметната обврска за обезбедување на јавна услуга може, ако е тоа потребно, да му се додели надоместок за вршење на услуга од општ економски интерес согласно прописите за државна помош.

Потребно е да се избришат зборовите „може, ако е потребно,“. И да се додаде реченицата: “Износот на надоместокот треба да обезбеди профитабилно работење на друштвото на кое му се наметнува обврската за јавна услуга како и целосна компензација за изгубената добивка на друштвото заради неучество на слободниот пазар на енергија.

Доколку се наметнува обврска за јавна услуга со која се ограничува друштвото слободно да работи на пазарот на енергија, друштвото не може да биде финансиски казнето затоа што работи во полза на јавниот интерес. Заради тоа друштвото мора да биде компензирано од вака наметнатата обврска. истата мора да биде надоместена.

1. **Член 15 – Мерки за обезбедување на сигурност во снабдувањето,**

**Став (2)** Заради обезбедување сигурност во снабдувањето, Владата може да донесе одлука со која за определен временски период им се наметнува обврска за јавна услуга на сите снабдувачи во Република Северна Македонија да набавуваат електрична енергија од производни капацитети кои користат домашни извори на енергија, при што уделот на набавената електрична енергија не смее да надмине 15% од вкупната енергија употребена за производство на електричната енергија потрошена во Република Северна Македонија во тек на претходната година.

Потребно е да се избришат зборовите „вкупната енергија употребена за производство на“.

1. **Член 18 – Проценка на адекватноста на ресурсите во Република Северна Македонија**

Предлагаме во став (1) да се дополни дека референтните сценарија за пресметка на адекватноста мора да се во линија со зеленото сценарио од Стратегијата за енергетика

1. **Член 20 – Општи начела за механизмот за обезбедување на моќност**

Став (3) Пред донесувањето на одлуката од став (1) на овој член, Владата, по претходно добиено мислење од Регулаторната комисија за енергетика и операторот на електропреносниот систем проценува дали механизмот за обезбедување на моќност во форма на стратешкаi резерва е доволен за отстранување на преостанатите недостатоци идентификувани при проценката на адекватноста на ресурсите. Ако механизмот за обезбедување на моќност во форма на стратешка резерва не е доволен, Владата може да одлучи да воведе друга форма на механизам за обезбедување на капацитет.

**Мислење:** Стратешката резерва не е препорачлива за македонскиот енергетски систем во предложената форма кога има приоритет за обезбедување на моќност во однос на аплицирање на механизам за обезбедување моќност од постоечки оперативни генерирачки капацитети. На овој начин операторот на електропреносниот систем ќе финансира домашни генерирачки постројки кои се еколошки неприфатливи, енергетски неефикасни и со многу мала искористеност, а нема да ги подржува функционалните и оперативни генерирачки капацитети. Согласно европските искуства механизмот за обезбедување на моќност се применува за поддршка на функционирањето на веќе изградените, еколошки прифатливи и ефикасни постројки кои активно произведуваат електрична енергија и го подржуваат електроенергетскиот систем како и за ново планираните ваков тип на капацитети.

Доколку државата одлучи да воведе стратешка резерва без паралелно да ги поддржи постоечките и новите производители со механизмот за обезбедување моќност, постои опасност да дојде до деградација и затворање на постоечките генераторски капацитети како и намален интерес за изградба на нови капацитети. Ова ќе предизвика веќе изградените да бидат на граница на профитабилност, а државата да зависи од амортизирана, нееколошка, енергетски неефикасна и недоверлива стратешка резерва.

Затоа предлагаме стратешката резерва да нема прериоритет во механизнот за обезбедување моќност во однос на веќе изградените, еколошки прифатливи и ефикасни постројки кои активно произведуваат електрична енергија и го подржуваат електроенергетскиот систем како и за ново планираните ваков тип на капацитети.

1. **Член 21 – Начела на создавање на механизмот за обезбедување моќност**

Став (3), точка 1: цената што се плаќа за достапност автоматски да се намалува кон нула, кога нивото на достапната моќност на пазарот се очекува да биде доволен за да го задоволи нивото на потребната моќност;

**Мислење:** Вака дефинираниот критериум предвидува дека постоечките енергетски капацитети може да добиваат надоместок за обезбедување на моќност (капацитет) само во услови на кризна состојба. Предлагаме цената за достапност на генерирачкиот капацитет да биде фиксно оперделена преку тендерска попстапка и да биде со важност за целиот период на важење на доделениот механизам без разлика на моменталната адекватност на системот во различни периоди од годината. Идејата на механизмот за обезбедување капацитети е обезбедување на финансиски средства за поддршка на генерирачките капацитети да можат непречено да функционираат на пазарот во текот на целиот период примена на механизмот за обезбедување моќност, со цел да не дојде до затварање на постројките.

1. **Член 35 – Обврска за обезбедување на складишен капацитет**

Став (1) Заради обезбедување на сигурност во снабдувањето со гас, Владата наметнува обврска за обезбедување на јавна услуга на еден или повеќе учесници на пазарите на енергија, најдоцна до 1 ноември секоја година да обезбедат закуп на складишен капацитет од оператор на складиште за гас или друг трговец или снабдувач со гас од друга договорна страна на Енергетската заедница или држава-членка на Европската Унија во која постои складиште за гас.

Вака дефинирано се остава можност да се наметне обврска за обезбедување на закуп на складиштен капацитет на субјекти кои немаат потреба од ваков капацитет, што директно го нарушува нивното работење. Сметаме дека обврската за обезбедување на закуп на складиштен капацитет треба да има обезбедено снабдувачот со гас во краен случај или вршители на регулирани дејности кои користат гас.

Потребно е зборовите „еден или повеќе учесници на пазарите на енергија“ да се заменат со зборовите „снабдувачот со гас во краен случај или вршители на регулирани дејности кои користат гас “.

1. **Член 67 – Финансирање**

Во став (1) точка 4; после зборот Македонија да се додаде:„ , како процент од профит.“

Во став (1) точка 4, точка 5; став 2 и став 6 зборот „приход“ да се замени со зборот „профит“.

Сметаме дека работењето на регулаторната комисија за енергетика не треба да се финансира од приходот на вршителите на енергетски дејности, туку од нивниот профит.

1. **Член 136 – Набавка на електрична енергија**

Во став (1) да се додаде:

* точка 5: обезбедување на фреквенциски системски услуги
* точка 6: набавка и продажба на реактивна енергија
1. **Член 231 – Обврски на операторот на системот за дистрибуција**

По став (4) да се додаде нов став кој гласи:

Операторот на системот за дистрибуција на топлинска енергија може да ја откупува топлинската енергија испорачана од производители на топлинска енергија во дистрибутивниот систем ако понудената цена на топлинската енергија добиена при транспарентна постапка за прибирање на понуди на слободниот пазар е пониска од регулираната цена за топлинска енергија на регулираниот производител.

**Мислење:** со додавање на овој став, се дава можност операторот на системот за дистрибуција на топлинска енергија да набави поевтина топлинска енергија од цената на топлинската енергија од регулираниот производител иако понудената цена е повисока од цената утврдена според методологија во став 4.

1. **Член 234 – Мерни уреди**

Став (1) Мерните уреди на излезните точки од производната постројка и мерните уреди во топлинските потстаници преку кои објектите на потрошувачите се приклучени на дистрибутивната мрежа, се во сопственост на операторот на системот за дистрибуција на топлинска енергија, вклучително и мерните уреди во топлинските потстаници во зградите кои за првпат се приклучуваат на дистрибутивната мрежа.

Потребно е да се додаде: „со исклучок на мерните уреди набавени и поставени од страна на производителите на топлинска енергија“.

**Мислење:** Сметаме дека потребно е да се предвиди законска можност и производителите на топлинска енергија да имаат можност да постават мерните уреди на излезните точки од производните постројки со цел обезбедување на сигурна и континуирано мерење на топлинска енергија испорачана во дистрибутивната мрежа.

1. **Член 236 – Раздвојување на дејности**

**Мислење:** Сметаме потребно е овој член да се избрише со цел да се овозможи интеграција на дејностите производство, дистрибуција и снабдување со топлинска енергија со цел зголемување на ефикасноста и продуктивноста на вршителите на дејностите и намалување на трошоците на крајните корисници на системите за централно греење.